Tavaramerkkisuojaa ei myönnetä merkille, johon jollakin toisella on jo olemassa oikeus. Tämä johtuu tavaramerkille asetetusta erottamisvaatimuksesta. Tavaramerkin avulla tulee voida erottaa elinkeinotoiminnassa liikkeeseen lasketut tavarat toisten tavaroista. Sekoitettavuutta arvioidaan aina yksittäistapauksin. Voimassa olevat rekisteröidyt tavaramerkkioikeudet merkitään julkiseen tavaramerkkirekisteriin, eli Patentti- ja rekisterihallituksen tavaramerkkitietokantaan. Tavaramerkin hakijan kannattaa ennen hakemusta selvittää, onko vastaavanlainen merkki jo rekisteröity. Sen sijaan vakiintuneita merkkejä ei löydy listattuna. Tavaramerkkejä suojataan sekä identtisiltä että niihin sekoitettavissa olevilta merkeiltä. Sekoitettavat merkit voivat olla keskenään sisällöllisesti, muodollisesti tai vaikkapa foneettisesti samankaltaisia. Jos kuluttaja voi käytännössä helposti sekoittaa tavaramerkit keskenään, tavaramerkkien perimmäinen tarkoitus hämärtyy. Tämän vuoksi tavaramerkkisuojaa ei myönnetä merkille, joka on jollain tapaa sekoitettavissa jonkun toisen omistamaan tavaramerkkiin. Saman tavaramerkin haltija saa kuitenkin itse ottaa omaan käyttöönsä uusia merkkejä, jotka voidaan jollain tapaa yhdistää alkuperäiseen tavaramerkkiin.
Aiheeseen liittyvät artikkelit
Selaa lakitietoa